b'\n_START_ARTICLE_\nSeru Epenisa Cakobau\n_START_PARAGRAPH_\nSeru Epenisa Cakobau (1815 m. \xe2\x80\x93 1883 m.) buvo Fid\xc5\xbeio valdovas ir karvedys, kuris suvienijo \xc5\xa1al\xc4\xaf sutelkdamas bekariaujan\xc4\x8dias gentis po savo v\xc4\x97liava. Cakobau buvo tituluojamas Tui Viti (Fid\xc5\xbeio karaliumi) nuo 1871 m. bir\xc5\xbeelio 5 d. iki 1874 m. spalio 10 d., kol \xc5\xa1alis buvo perduota Jungtin\xc4\x97s Karalyst\xc4\x97s valdovei karalienei Viktorijai_NEWLINE_Bau vyko daug pasiprie\xc5\xa1inimo kov\xc5\xb3, kurios truko beveik 100 met\xc5\xb3 ir to rezultatas buvo Seru t\xc4\x97vo, karved\xc5\xbeio Tanoa Visawaqa tremtis XIX a. pr., po to, kai jis kartu su savo kariais nu\xc5\xbeud\xc4\x97 Bau vad\xc4\x85 Vuaniivi Ratu Raiwalui netoli Vanuabalavu ir \xc4\xafvykd\xc4\x97 kitas \xc5\xbemog\xc5\xbeudystes bei represijas. T\xc4\x97vo tremties laikotarpiu Seru buvo leista pasilikti Bau. Jis gavo vald\xc5\xbei\xc4\x85 surengdamas s\xc4\x85moksl\xc4\x85 prie\xc5\xa1 Lasakau \xc5\xbemones ir nuversdamas Roko Tui Bau Vuani-ivi klan\xc4\x85, kuriam vadovavo Ratu Ravulo Vakayaliyalo 1837 m.; tada gr\xc4\x85\xc5\xbeino savo t\xc4\x97v\xc4\x85, kaip vadovaujant\xc4\xaf Bau karved\xc4\xaf. Seru buvo suteiktas vardas \xe2\x80\x9e\xc5\xa0imtakojis\xe2\x80\x9c arba Fid\xc5\xbei kalba \xe2\x80\x9eCikinovu\xe2\x80\x9c, nes jis \xe2\x80\x9ejud\xc4\x97jo l\xc4\x97tai ir smog\xc4\x97 skaud\xc5\xbeiai\xe2\x80\x9c, o v\xc4\x97liau jis buvo vadinamas \xe2\x80\x9eCakobau\xe2\x80\x9c arba \xe2\x80\x9eBau naikintoju\xe2\x80\x9c, d\xc4\x97l to, kad jis sunaikino tai, kas buvo Bau ir pastat\xc4\x97 nauj\xc4\x85 Bau, kuriam vadovavo karvedys. Paskutinis trumpas vad\xc5\xb3 mai\xc5\xa1tas prie\xc5\xa1 karaliaus Seru valdym\xc4\x85 buvo Kaba m\xc5\xab\xc5\xa1is (tai kaimas, esantis Bau Tikina netoli Bau salos), mai\xc5\xa1t\xc4\x85 sustabd\xc4\x97 karalius Seru padedant Tongos karaliui. Neseniai su religiniu u\xc5\xbesidegimu pri\xc4\x97m\xc4\x99s krik\xc5\xa1\xc4\x8dionyb\xc4\x99 m\xc5\xab\xc5\xa1io lauke, Ratu Seru atleido visiems belaisviams, kurie seniau b\xc5\xabt\xc5\xb3 pa\xc5\xbeeminti, nu\xc5\xbeudyti ir suvalgyti ceremonijos metu._NEWLINE_Cakobau prad\xc4\x97jo kaip Bau salos valdovas \xe2\x80\x93 \xc5\xa1\xc4\xaf titul\xc4\x85 paveld\xc4\x97jo i\xc5\xa1 savo t\xc4\x97vo, Tanoa Visawaqa, 1852 m. gruod\xc5\xbeio 10 d. Kadangi Bau valdovas tur\xc4\x97jo siuzerenitet\xc4\x85 visam Fid\xc5\xbeiui, Cakobau tapo faktiniu visos \xc5\xa1alies valdovu. Tokia situacija buvo nepriimtina kitiems gen\xc4\x8di\xc5\xb3 vadams, kurie laik\xc4\x97 j\xc4\xaf \xe2\x80\x9epirmuoju tarp lygi\xc5\xb3\xe2\x80\x9c. D\xc4\x97l tokio po\xc5\xbei\xc5\xabrio Cakobau u\xc5\xbetruko 19 met\xc5\xb3 kariaudamas su \xc4\xafvairiomis gentimis, kol galiausiai suvienijo \xc5\xa1al\xc4\xaf po savo v\xc4\x97liava. 1865 m. buvo \xc4\xafsteigta Nepriklausom\xc5\xb3 Viti Karalys\xc4\x8di\xc5\xb3 Konfederacija, kurios Asambl\xc4\x97jos pirmininku tapo Cakobau. Po dvej\xc5\xb3 met\xc5\xb3 konfederacija skilo \xc4\xaf Bau karalyst\xc4\x99, kuri\xc4\x85 vald\xc4\x97 Cakobau, ir Lau konfederacij\xc4\x85. U\xc5\xbesitikrin\xc4\x99s Fid\xc5\xbeio gyventoj\xc5\xb3 i\xc5\xa1 kit\xc5\xb3 \xc5\xa1ali\xc5\xb3 param\xc4\x85, 1871 m. jis pagaliau suk\xc5\xabr\xc4\x97 viening\xc4\x85 Fid\xc5\xbeio karalyst\xc4\x99 su sostine Levukoje. Cakobau nusprend\xc4\x97 pasirinkti konstitucin\xc4\x99 monarchij\xc4\x85 kaip valdymo b\xc5\xabd\xc4\x85. Pirmasis parlamentas buvo su\xc5\xa1auktas t\xc5\xb3 pa\xc4\x8di\xc5\xb3 met\xc5\xb3 lapkrit\xc4\xaf. Ir parlamente, ir vyriausyb\xc4\x97je dominavo u\xc5\xbesienie\xc4\x8diai._NEWLINE_JAV vyriausyb\xc4\x97 pripa\xc5\xbeino Cakobau kaip suvienyto Fid\xc5\xbeio karali\xc5\xb3 daug anks\xc4\x8diau nei tai padar\xc4\x97 gen\xc4\x8di\xc5\xb3 vadai pa\xc4\x8diame Fid\xc5\xbeyje. Tai pad\xc4\x97jo karaliui i\xc5\xa1 prad\xc5\xbei\xc5\xb3, ta\xc4\x8diau v\xc4\x97liau atsirado nepageidaujam\xc5\xb3 pasekmi\xc5\xb3. JAV vyriausyb\xc4\x97 laik\xc4\x97 j\xc4\xaf atsakingu u\xc5\xbe D\xc5\xbeono Brauno Viljamo, Amerikos konsulo nam\xc5\xb3 padegim\xc4\x85 1849 m. ir pareikalavo 44000 doleri\xc5\xb3 kompensacijos. Nesugeb\xc4\x97damas jos sumok\xc4\x97ti ir bijodamas JAV invazijos bei okupacijos, Cakobau nusprend\xc4\x97 perleisti salas Jungtinei Karalystei. Vienas i\xc5\xa1 jo motyv\xc5\xb3 buvo galimyb\xc4\x97, kad Brit\xc5\xb3 imperija atne\xc5\xa1 civilizacij\xc4\x85 ir krik\xc5\xa1\xc4\x8dionyb\xc4\x99 \xc4\xaf Fid\xc5\xbe\xc4\xaf. Cakobau, buv\xc4\x99s kanibalas, atsivert\xc4\x97 \xc4\xaf krik\xc5\xa1\xc4\x8dionyb\xc4\x99 1854 m. Jis i\xc5\xa1laik\xc4\x97 Bau valdovo titul\xc4\x85 iki pat mirties 1883 m._NEWLINE_Cakobau vardas yra gerbiamas dabartiniame Fid\xc5\xbeyje, kadangi dauguma \xc5\xa1alies lyderi\xc5\xb3 buvo tiesioginiai Cakobau palikuonys. Jo proan\xc5\xabkis Seras D\xc5\xbeord\xc5\xbeas Cakobau buvo pirmasis Fid\xc5\xbeio gubernatorius (1973\xe2\x80\x931983), gim\xc4\x99s salose. Kitas palikuonis, Epeli Nailatikau, yra dabartinis Fid\xc5\xbeio atstov\xc5\xb3 r\xc5\xabm\xc5\xb3 pirmininkas. Kamisese Mara, vienas dabartinio Fid\xc5\xbeio \xc4\xafk\xc5\xabr\xc4\x97j\xc5\xb3, taip pat yra Cakobau palikuonis. Daugyb\xc4\x97 Cakobau palikuoni\xc5\xb3 yra Fid\xc5\xbeio politinio, akademinio ir karinio elito nariai.'